Tom Karlson er 58 år og arbejdsløs smed. Han er ikke inviteret med til dagens konference, men vi har alligevel givet ham muligheden for at stille de kritiske spørgsmål til de ansvarlige. - Jeg kunne godt tænke mig at spørge dem om, hvad de vil gøre for at skaffe flere arbejdspladser i Nordjylland som smed, for jeg ved sgu snart ikke, hvor de er henne, siger han til TV2/Nord. Mens arbejdsmarkedsmafiaen går til bords, finder Tom sit første offer. Folketingspolitikeren Pernille Vigsø Bagge (SF). - Vi har så mange bygninger og institutioner, der skal renoveres. Men så længe, det ikke er os, der sidder på magte, sker der nok ikke så meget, kunne hun fortælle Tom Karlson. Og så gik turen til Dansk Folkepartis Bent Bøgsted. - Man bruger de kontakter, som jobcentrene forhåbentligt har og så skal man lave en målrettet indsats, siger han. Konference fortsætter efter frokosten. Tom har stillet sine spørgsmål, og så er det tid til status - Jeg synes, jeg fik nogle positive svar på nogle af mine spørgsmål. Men samtidig så synes jeg også, at meget af det var noget politikersnak uden indhold.

Referat:
Beskæftigelsesrådet og Beskæftigelses region Nordjylland afholdt i dag konference, hvor fremtidens store udfordringer på beskæftigelsesområdet skulle diskuteres. TV2/Nord tog i dag en af de arbejdsløse med på konference, så han havde muligheden for at konfrontere de ansvarlige.